สมาชิกกบข.ออมเพิ่มเถอะ
กบข.กระตุ้นสมาชิกออมเพิ่ม เปิดกว้างถึง 12% เสริมความเพียงพอหลังเกษียณ
7 เม.ย. 2555

กบข.กระตุ้นสมาชิกออมเพิ่ม เปิดกว้างถึง 12% เสริมความเพียงพอหลังเกษียณ
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) กล่าวว่า ขณะนี้อัตราส่งเงินสะสมเข้า กบข. เดือนละ 8% ของเงินเดือน แบ่งเป็นเงินสะสมของสมาชิก 3% เงินสมทบและเงินชดเชยจากภาครัฐ 5% ถือว่าอยู่ในระดับที่ต่ำ เมื่อเปรียบเทียบกับกองทุนบำนาญประเทศต่างๆ ซึ่งโดยเฉลี่ยอยู่ที่ประมาณ 15%
ปัจจุบันกองทุนสำรองเลี้ยงชีพแห่งชาติประเทศสิงคโปร์ มีอัตราการส่งเงินสะสมเข้ากองทุนสูงถึง 30% กองทุนสำรองเลี้ยงชีพสำหรับลูกจ้างประเทศมาเลเซียมีอัตราส่งเงินสะสมอยู่ที่ 23%
เลขาธิการ กบข. กล่าวว่า วิวัฒนาการทางการแพทย์ก้าวหน้าทำให้อายุขัยของประชากรโลกยืนยาวเฉลี่ยอยู่ที่ 70-75 ปี ดังนั้น การออมเงินเพื่อการเกษียณจึงเป็นสิ่งสำคัญที่ควรเริ่มต้นทันทีเพื่อให้มีเงินออมเพียงพอสำหรับใช้จ่ายในช่วงที่ไม่มีรายได้ประจำ
ทั้งนี้ ผู้เกษียณจะมีรายได้เพียงพอสำหรับใช้จ่ายหรือไม่ขึ้นอยู่กับ 3 ปัจจัยหลัก คือ อัตราเงินออมที่เหมาะสม ระยะเวลาการออมที่เพียงพอ และอัตราผลตอบแทนการลงทุนของกองทุน ยิ่งเริ่มต้นออมเร็ว ระยะเวลาออมนานเพียงพอ บวกกับอัตราเงินออมรายเดือนที่เหมาะสม พลังของดอกเบี้ยทบต้นจะยิ่งช่วยทวีคูณเงินออมในอนาคต
“กบข.ส่งเสริมและเปิดช่องทางให้สมาชิกออมเพิ่มตั้งแต่เริ่มรับราชการ โดยสามารถออมเพิ่มได้สูงสุด 12% ของเงินเดือน ยิ่งสมาชิกออมเพิ่มจะช่วยเพิ่มพูนเงินออมในอนาคต เมื่อเกษียณก็จะมีเงินออมเพียงพอสำหรับการดำรงชีวิต” น.ส.โสภาวดี กล่าว
สำหรับผลตอบแทนการลงทุนของ กบข.เฉลี่ยตั้งแต่จัดตั้งกองทุน (ปี 2540-2554) อยู่ที่ประมาณ 7% สูงกว่าอัตราดอกเบี้ยเงินฝากและอัตราเงินเฟ้อ และเดือน มี.ค. 2555 มีสมาชิกออมเพิ่มจำนวน 13,804 ราย โดยมากกว่าครึ่งสมาชิกเลือกออมเพิ่มสูงสุดที่ 12% ของเงินเดือน
ส่วนสมาชิก กบข.ที่เกษียณแล้วสามารถออมต่อได้ ปัจจุบันมีผู้ออมต่อ 981 คน รวมเป็นเงิน 735,784,991 บาท สำหรับสมาชิกที่มีอายุ 4050 ปี มีจำนวน 350,900 คน หรือ 30% ของสมาชิกทั้งหมด และอายุ 50-60 ปี มีจำนวน 385,486 คน หรือ 33% ทั้งนี้ กบข.มีสมาชิกทั้งหมด 1,169,886 คน เป็นครูจำนวน 446,075 คน หรือประมาณ 38%